Време като за тъмна бира | AVANGARDISCO № 2\n« Най най най за 2007 година и въобще\nЗимно ледено време като за винце »\nВреме като за тъмна бира\nPublished декември 23, 2007\tИстория , Най най най Leave a Comment\nМного обичам зимата да пия тъмна бира. Бих пил тъмна бира и през лятото, но тогава не се предлага по магазините защото се водела за зимно пиво, понеже е тежка. Тъмната бира е по-вкусна от светлата и има хубав аромат. Тя върви с салатка, с ястия от месо и естествено с пържени картофки, лучени кръгчета и други пържени и хрупкави мезета. С чаша тъмна бира в ръка или не вижте откъде е произлязло пивото и как са консумирали древните хора пенливата благотворна течност.\nПроизход и история на бирата\nМежду 10000 и 15000 години шумерите прекъснали нормандското си ловуване и се събрали и заселили във ферми. Зърното била първата домашна култура, с която започнал фермерския процес.\nНай-старият запис за варене на бира са на около 6000 години и се отнасят до шумерите. Шумерия се намира между реките Тигър и Ефрат и включвала Месопотамия и древните градове Вавилон и Ур. Разказват, че шумерите открили ферментацията като процес по случайност. До ден днешен никой не знае как точно се е появила, но е възможно къс хляб или зърно да са се намокрили и след кратко време да са започнали да ферментират. Печат на около 4000 години е шумерския химн за Никаси, богинята на пивоварството. Той също така е и рецепта за правене на бира.\nОписанието за правене на бира на тези древни гравюри на шумерски са най-ранният източник за това какво е смятано за ечемик, следвано от пиктограма на печен хляб, смачкан във вода на каша и след това направен на напитка, която карала хората са се чувстват „развеселени, прекрасно и безкрайно щастливи”. Може би печеният хляб да е бил подходящ начин за съхранение и транспортиране на суровината за правене на бира. Шумерите успели да повторят този процес и са смятани за първата цивилизована култура, която произвеждала бира. Те открили „божествена напитка”, която определено била смятана дар от бога.\nВавилонците управлявали Месопотамия след като Шумерската империя била разрушена през второто хилядолетие преди Христа. Тяхната култура е наследена от шумерите и затова те също били майстори на правенето на бирата. Днес е известно, че във Вавилон са знаели как да варят 20 различни вида бира.\nВ древните времена бирата била мътна и нефилтрирана. Използвана била сламка за пиене, за да се избегне утайката, която е много горчива. Бирата от Вавилон била експортирана и разпространявана и в Египет. Хамурапи, известен вавилонски цар, издал най-стария сборник със закони. Един от тези закони установил дневна дажба за бира. Тази зависела от социалния статус на индивида, нормалният работник получавал 2 литра, гражданските служители – 3 литра, административните служители и по-високите длъжности – по 5 литра на ден. В тези древни времена, тя обикновено не се продавала, била използвана за бартер. Египтяните продължават традицията на пивоварството. Те използвали и непечено тесто за направата на бира и добявали фурми, за да подобрят вкуса.\nВъпреки че ферментирането на напитките произхожда от Месопотамия, в различни форми това било правено по света под един или друг вид. Например, Чанг е тибетска бира и Чича е царевична бира, а кумис е напитка, направена от ферментирало камилско мляко. Думата „бира” произлиза от латинската „bibere”, означаваща „да пия”, а испанската дума „cerveza” произлиза от гръцката богиня на земеделието Церера.\nСлед Египет, Гърция и Рим продължили успешното пивоварене. Плиниус пише, че популярността на бирата в Средиземноморските региони била преди тази на виното. В Рим, виното било амброзия от бог Бакхус. Бирата се варяла във външните райони на Римската империя, където виното било трудно достъпно. Римляните смятали бирата за варварска напитка. Най-старото доказателства, че бирата е била варена на германска почва, е от около 800ната година преди Христа, когато амфора за бира била намерена близо до град Кулмбах. Бирата от този период не можело да бъде съхранява, била мътна, почти без пяна. Ранните цивилизации смятали промяната в настроението, дължащо се на бирата, за свръхестествено, а интоксикацията била смятана божествено дело. Смятало се, че в бирата има дух и когато тя била изпивана, духа на пиещия ставал подвластен на напитката. Древните германци смятали бирата не само за саможертва на боговете, но и те както египтяните я варяли за собствено удоволствие.\nИстинският разцвет на бирата започва с настъпването на християнството. Това се дължи на влиянието на манастирите, които са варели и подобрявали качеството на бирата. Монасите са построили първите пивоварни като пионери в хотелския бизнес осигурявайки подслон, храна и напитки на богомолците и другите пътешественици.\nТрима християнски светии са изброени като покровители на бирата: Свети Августин, Свети Лука и Свети Никола – известен като Дядо Коледа.\nКрал Артур е черпил Рицарите на Кръглата Маса с бира наречена брагет.\nДори и в Средновековието основно жените са продължавали да варят бира. Тъй като основно те са готвели тяхно е било задължението да варят бира, която е била смятана за “храна-напитка”. След като манастирите са установили най-добрите методи за варене на бира, жените домакини са продължавали да я приготвят по техните методи.\nВ Англия по това време карирания флаг е показвал къде се продава бира. По това време много малко хора освен духовенството са могли да пишат и четат, и писмен знак е нямало да бъде от полза.\nКогато епископът на Кентърбъри Томас Бекет е заминал за Франция през 1158г. да иска ръката на френската принцеса за съпруга на Хенри, той е занесъл няколко бурета английски ейл като дар.\nБезплатна бира е била сервирана на уморени богомолци и пътешественици в Уинчестър Англия. За това свидетелстват записките на американския есеист Емерсон.\nДнес “ейл” и “бира” се използват като взаимно заменяеми термини. Обаче ейл, който се с състоял от малц (направен от ечемик), вода и мая е бил изместен в началото на 15в. от бирата. Тя е била донесена от Фландрия. Бирата е била горчива заради хмела, който са слагали в нея, но който е играл и ролята на консервант.\nДо края на века бирата почти изцяло е изместила стария, сладък, английски ейл, и са започнали да я изнасят в Европа. Данни от 15в. сочат, че почти половината от каргото на корабите пресичащи Северно и Балтийско море се е състояло от бурета бира.\nДо средата на 16в.производството на бира е било основно семеен бизнес с малко търговско приложение, но несъмнено важна част от ежедневната диета.\nПридворните дами при Хенри VII са получавали галон бира само за закуска.\nКогато кралица Елизабет е пътувала из страната е изпращала куриери да проверяват качеството на местната ейл. И ако не е отговаряла на изискванията са й доставяли ейл от Лондон.\nБащата на Шекспир е бил дегустатор на ейл. Дегустаторите са пробвали ейл като са отсипвали малко количество на пейка и са сядали върху нея докато изпият остатъка. Ако в него има захар или други примеси кожените им бричове са залепвали за пейката след половин час.\nНа деканът на колежа Св. Пол се преписва заслугата за изобретяването на бутилирания ейл. Отивайки на риболов той си сипал ейл в бутилка и я забравил в тревата. Като се върнал следващия път видял, че тапата е изхвръкнала, но вкуса и качеството са все още добри.\nЕвропейската бира е била пренесена в Америка от Колумб. При последното си пътешествие до Америка през 1502г. той открива, че местното население в Централна Америка правят първокачествена напитка от царевица. Те спират при Плимут Рок вместо да продължат по-на юг както са планирали, основно защото им свършват запасите от бира .\nВ края на 17в. седмичната дажба на учениците от всички възрасти е била две бутилки бира на ден. Бирата е била далеч по-сигурна и вкусна отколкото водата, която много често е била взимана от замърсени реки. Бира се е пиело и на работните места. Когато Бенжамин Франклин посещава Лондон през 1757г. той отбелязва, че дневната консумация на бира в една печатница е една бира (570гр) преди закуска, една между закуската и вечерята, една на вечеря в 6ч. и една след края на работния ден.\nКак се прави бирата?\nПроцесът на биропроизводството започва с варенето.\nВ пивоварната малца се почиства, претегля и се смила за да стане на “грис” . Грисът се смесва с гореща вода в контейнера и се оставя да престои при температура която позволява на скорбялата от малца да се превърне във ферментиращи захари. След това сместа се прехвърля в друг контейнер където течността се отделя от утайката от зърното. Тази сладка смес се нарича верт.\nВертта се слага в друг съд наречен “чайник” в който се добавят течни захари и сместа се вари. По време на варенето протеините във верта се съединяват за да образуват “труб”. Трубът се отделя при слагането на верта в центруфуга.\nВ светлото пиво е нормално да се усеща горчивината на хмела, а в тъмното – сладникав, винен и карамелен привкус, горчивината в него е по-мека\nСветлото пиво може да съдържа от 8% до 20% сухо вещество, а тъмното – от 12 до 21%. Непастьоризираното пиво след време помътнява, променя цвета си и се появява утайка. То може да се съхранява от 2 до 17 денонощия. Пастьоризираното се съхранява по-дълго – до 30 дни, а ако се използват стабилизатори – 3 и повече месеца.\nСлед изваждането на труба, вертта се охлажда и се прехвърля във ферментатора – голям затворен съд. Тогава се прибавя маята, която превръща захарите в алкохол и въглероден двуокисов газ. По време на ферментацията клетките в маята се мултиплицират многократно. Въглеродният двуокис който се отделя се събира за по-късна употреба. Ферментацията продължава докато останат само не ферментиращи захари, тогава ферментерът се охлажда до 4 градуса за да се спре ферментацията. Маята се утаява на дъното на съда и от тук се отделя за по-нататъшна употреба, или се продава за да бъде използвана в някои хранителни продукти.\nСлед като маята се отдели, бирата се прехвърля от ферментиращия съд в съда за съхранение. По време на прехвърлянето бирата се охлажда до минус 1 градус. Хмеловият екстракт, който придава на бирата характерния й горчив вкус, се добавя на този етап. Това от своя страна позволява по-голям контрол върху вкуса и аромата. Бирата се съхранява при тази температура и всеки материал който може да навреди на външния вид, аромат и трайност изчезва.\nСлед изтичането на определеното за съхранение време, въглеродния двуокис, който се е отделил при ферментацията се добавя за да придаде на бирата характерната пяна и искрящ вкус. След това бирата минава през инсталация за филтриране за да се отдели излишната мая и протеини.\nТова е процес на затопляне и бързо охлаждане, който удължава трайността и унищожава всякакви бактерии и други организми в бирата. Бутилираната в шишета и метални кутии бира се пастьоризира в тях, докато наливната бира се пастьоризира в специален затоплящ съд.\nФилтрираната и газирана бира се опакова в стъклени шишета, метални кутии, неръждаеми бурета и каси готова да бъде доставена по цял свят.\nВ света се произвеждат около 9 милиона марки пиво. В зависимост от основните му показатели, интензивност на цвета, вкус и аромат, пивото се дели на тъмно и светло. В светлото пиво е нормално да се усеща горчивината на хмела, а в тъмното – сладникав, винен и карамелен привкус, горчивината в него е по-мека.\nКонцентрацията на сухо вещество се посочва в проценти или в градуси на Балинг. Тази единица е предложена от чешкият химик проф. Карел Наполеон Балинг (1805 – 1868). Градус на Балинг е тегловен процент на екстракта, измерен в грамове, съдържащ се в 100г разтвор. Бира с малко съдържание на алкохол има плътност до 5%, със средно – до 12 %, силната бира е с плътност над 14 %.\nБезспорно бирата е най-вкусна, когато се сервира охладена. Оптималната температура е 6-8°С, във всеки случай не трябва да е по-топла от 10° и по-студена от 5°.\nНе се препоръчва да се охлажда рязко, например във фризер или да се загрява – и в единия, и в другия случай тя губи от аромата и вкусовите си качества. Няма нужда да казвам, че бутилките с бира се отварят непосредствено преди употреба.\nПлътността, което всъщност е концентрацията на сухи вещества в малца, доста често погрешно се смята, че посочва алкохолното съдържание на бирата. Всъщност този показател определя колко разтворени твърди вещества от изходната смес (малц, хмел и др.) са преминали в бирата. Обикновено това са 10-12%.\nВнимание любители на пивото: не игнорирайте този надпис, защото съдържанието на алкохол се намира в пряка зависимост от плътността на бирата. Както силно вино не може да се получи от кисело грозде, така и силна бира не става от изходна суровина с ниска плътност.\nТрадиционната бира с 5 vol.% алкохол се получава при плътност не по-малка от 12 %. Ако купувате бира с ниска плътност и високо съдържание на алкохол, по всяка вероятност това е пиво, в което е добавено спирт. И тогава не се учудвайте, че след приятната вечер ви боли глава.\nЗа бира с 5.6 % алкохолно съдържание плътността трябва да бъде 14-15%. Например немската бира „Eku-28“ е с алкохолно съдържание 11% алк. Плътността й обаче е цели 28%! Това си е наистина течен хляб.\nАлкохолно съдържание подсказва колко силно е пивото или процентното съдържание на алкохол в него.\nТо може да се разбере по посочения обемен процент алкохол. Например, ако е отбелязано 5% на една половинлитрова бутилка, това означава, че тя съдържа 25мл чист спирт, което отговаря на 60мл водка. Но варенето на пиво си е изкуство и резултатът не може да бъде предсказан с голяма точност. Градусите могат да бъдат измерени чак след като пивото е готово. Затова повечето производители пишат върху етикета на своята бира: „Съдържание на алкохол не по-малко от…“ Въпрос на чест е пивоварите да отбелязват върху опаковката заедно с датата на производство и точното съдържание на алкохол именно в тази прясно сварена партида пиво. Например върху дъното на „Ranch Pilsner Beer“ има лазерен надпис: „4,6 vol”.\nВърху някои етикети може да се срещне посочено и съдържание на алкохол в проценти от теглото, които могат да се превърнат в обемни като показателят се умножи на 1,26.\nВърху бирения етикет понякога присъства информация и за количеството калории, съдържащи се в питието, страната производител, нормативния документ, въз основа, на който се произвежда бирата, количеството в литри.\nКалоричността е още една цифра върху етикета, към която в чужбина се отнасят с внимание, у нас обаче пренебрегват. Привържениците на диетите и тънката талия предпочитат лек тип пиво, тъй като „биреното коремче“ е реален факт за повечето от любителите на бирата, колкото и да се говори, че то е резултат по-скоро на мезетата към бирата, а не толкова от самата бира. Калоричността на бирата е около 40-50 килокалории на 100г. Приблизително толкова са калориите в 100 г пълномаслено мляко.\nСрокът на съхранение, посочен в етикета на бирата, зависи от начина на консервация на пивото. Най-разпространеният консервант е аскорбиновата киселина, за което честно си признават повечето производители в чужбина. Според немския закон за чистотата на пивото още от 1516 година е забранено използването на чужди примеси в пивоварството и немското пиво се пастьоризира.\n…най-старата пивоварна е немската „Вейхенштефан“ във Фрейзинг близо до Мюнхен. Тя е основана през 1040 г.\n…при доброто пиво пяната трябва да се запазва не по-малко от 3 минути. Тя трябва да бъде плътна, бяла и да се състои от много дребни мехурчета.\n…че най-големият пивоварен завод е американският „Адолф Курс “ в Колорадо. Тук годишно се произвеждат над 2,5 милиарда литри пиво.\n…че най-малката пивоварна може да се смята експонатът от музея в Пилзен. Действащото копие на пивоварната било изработено от чешки майстор за брюкселската международна изложба през 1958 года. На едно варене тя прави 30 л.\n…че най-голямата колекция на бирени етикети (350 хил. екземпляра) принадлежи на норвежеца Ян Солберг.\n…че утайката говори за това, че пивото е живо и естествено. Това се отнася не само до пшеничените сортове. Така например, класическото ечемичено пиво на белгийските монаси „Шимей“ също се разлива по старинна технология, без да се филтрира.\n…че най-голямата халба за бира с капак е произведена от фирмата „Селангор Пют“ в Малайзия през 1985 година. Нейната височина е 198,7 см, а вместимостта й – 2796 литра.\n…че най-малката бирена бутилка в света се изработва в швейцарското селце Ваденсвил близо до Цюрих. Тя събира 40 милилитра пиво и струва 9 франка.\n…че в Русия са варили много силно пиво. Чужденците отбелязвали, че не си пил руско пиво, ако не си се напил. Иван Грозни моноползирал пивоваренето, забранявайки домашното му приготвяне. Едва след 200 години разрешили на селяните по време на големи празници – четири пъти в годината да варят пиво за собствени нужди.\n…че древните римляни смятали пивото за дар от богинята на плодородието Церера и го славели в химни и оди.\n…че древните народи на Месопотамия още през Х век пр.Хр. са знаели 70 различни рецепти за приготвяне на напитка от ечемик. Във Вавилон действал закон на царя Хурапи, пазещ качеството на пивото. Смъртно наказание заплашвало всеки пивовар, който разреждал пивото с вода – топяли го в бъчва с хмелна смес собствено производство.\n…че първи се заели да отглеждат хмел баварците. Оттогава и започва великата слава на баварското пиво. А до IX век в пивото слагали всякакви глупости: калуна, листа от лаврово дърво, ракитник, пелин и бръшлян.\n…че приказният крал Гамбринус, който според немската легенда е изобретил пивото, имал реален прототип. Това бил херцог Ян Примус, страстен любител на пивото.\n…че съставът на „правилната“ рецепта за пиво бил установен със „Закона за чистотата на пивото“, приет през 1516 година от баварския херцог Уилям.\n• Най-силното пиво Famous Falling over Water, сварено от пивоварния завод Рос в Бристол, Великобритания, съдържало 17,3%vol. спирт.\n• Първият рекорд принадлежи на пивото Roger and Out, сварено на завода в Шефилд, Великобритания, по рецептата, предложена от У. Р. Новил и Ж. Б. Спенсър, съдържащо 16,9% vol.\n• Пивото Замихлаус Дарк 198 на завода „Хюрлиман“ в Цюрих, Швейцария, е най-силното пиво Lager, със съдържание на спирт 14.93% vol.\n• Най-слабото пиво било произведено през 1918 г. в Германия от компанията Сунер и първоначално имало плътност 1000,96 (1000 – е плътността на дистилираната вода). Потенциалното съдържание на спирт в него е 0,1% vol., което съставлява около 1/5 от спирта, съдържащ се в типично безалкохолни марки пиво към днешния ден.\n• Най-тъмното пиво е Farson’s Lacto Milk Stout (Малта) с цветност 450 ebs (57+SRM). За сравнение: Guinness Draught има цветност 130 ebs, Mackeson’s – 225 ebs в Англия и 300 ebc за експортнта продукция.\n• Най-горчивото пиво се определя по съдържанието на IBU. Към него се отнасят Thomas Hardy’s Ale и Buffalo Bill’s Alimony Ale, които се смятат за най-горчивите сортове в Америка. И двата съдържат 100 IBU.\n• Най-скъпото пиво е това на Samuel Adams – Triple Bock. Каса с 24 бутилки по 6 унции (4.259 л.) струва 100 $ или 23.48$ за литър. Най-ниската цена на това пиво е 65$ за каса или 15.26 $ за литър.\n0 Responses to “Време като за тъмна бира”


Секретари: Иван Бойков и Калчо Чукаров\nПРЕДСЕДАТЕЛ ЙОРДАН СОКОЛОВ (звъни): Откривам извънредното заседание на Народното събрание с единствена точка:\nГЛАСУВАНЕ ПО ВНЕСЕНИЯ ВОТ НА НЕДОВЕРИЕ КЪМ ПРАВИТЕЛСТВОТО.\nИмаше предложение, проект за решение за приемане на Процедурни правила за тайно гласуване по предложението за вот на недоверие, внесен от Парламентарната група на Демократичната левица.\nПарламентарната група на Демократичната левица предлага гласуването на вота на недоверие към Министерския съвет относно провала на структурната му политика в индустрията да бъде тайно. Затова ние своевременно сме представили проект на решение. Той е раздаден на всички народни представители и е пред вас.\nВсъщност тайното гласуване, колеги, е една традиция в съвременната ни парламентарна история. Досега е имало 11 вота на недоверие. Ако трябва да ги изброя: един спрямо правителството на Филип Димитров, 6 към правителството на господин Беров, 3 към правителството на господин Жан Виденов. Девет от тези вотове са били винаги тайни. Дали сме и съответните процедурни правила. Следователно можем да кажем, че имаме и една традиция в тази насока. Защо предлагаме тайно?\nПърво, тайното гласуване е винаги по-демократично. Това го пише във всеки учебник по конституционно право. И ако Съюзът на демократичните сили, който е демократичен и са демократи, би следвало да подкрепят нашето предложение за гласуване, което, разбира се, е демократично. В противен случай значи демократите са антидемократи.\nИ второ - нека всеки народен представител при тайното гласуване да се изправи сам пред съвестта си, а не пред страха от една партийна дисциплина. Така че, ако Съюзът на демократичните сили или мнозинството отхвърли нашето предложение за тайно гласуване, следователно вие се страхувате от съвестта на собствените си депутати! (Шум и реплики на недоволство от мнозинството.)\nПредлагам ви тайно гласуване. Благодаря ви.\nСрещу предложението за тайно гласуване някой желае ли да се изкаже?\nЕКАТЕРИНА МИХАЙЛОВА (СДС): Уважаеми господин председател, уважаеми господин министър-председател, уважаеми дами и господа народни представители!\nВзимам думата, за да възразя срещу направената процедура за тайно гласуване. Аз смятам, че еднакво демократични са и явното, и тайното гласуване. Обосновката ми защо предлагаме явно гласуване. (Шум и реплики в залата.)\nЕКАТЕРИНА МИХАЙЛОВА: Няколко пъти вече сме коментирали този въпрос в Тридесет и осмото Народно събрание и всеки път аргументите, които казваме от наша страна, са едни и същи.\nПърво. Ние сме поели ангажимент пред своите избиратели с програмата, с която излязохме на парламентарните избори на Обединените демократични сили. Там ясно е записано, че избор на правителство, гласуване на вот на доверие и на вот на недоверие към правителството ние поемаме като ангажимент към своите избиратели винаги да бъдат провеждани с вот на явно гласуване. Това е трайна позиция, отстоявана от нас и в предишни парламенти, но тогава ние нямахме мнозинство, за да можем да я отстояваме и да се превръща тази позиция във факт.\nНастояваме и при всеки подобен случай ще отстояваме позицията за явно гласуване, защото когато се гласува едно подобно нещо като вот на недоверие, освен че всеки един от нас остава пред себе си, пред съвестта си, остава и с политическата позиция, която изразява пред хората, които са гласували. Ние държим нашите избиратели да знаят каква позиция сме имали и с гласуването си в Народното събрание. Затова възразяваме на тайното гласуване.\nСмятаме, че работата на един народен представител, особено по такива важни въпроси, трябва да е прозрачна и трябва да се знае кой, за кого и как гласува. Благодаря ви. (Ръкопляскания от блока на Обединените демократични сили.)\nПоставям на гласуване направеното предложение гласуването да се извърши тайно.\nГласували 231 народни представители: за 91, против 139, въздържал се 1.\nПредложението за тайно гласуване не се приема.\nПристъпваме към гласуване на проекта за решение. Чета проекта:\nНародното събрание, на основание чл. 89 от Конституцията на Република България и чл. 89 от Правилника за организацията и дейността на Народното събрание\nГласува недоверие на правителството на господин Иван Костов за провала на структурната политика в индустрията."\nГласували 226 народни представители: за 87, против 139, въздържали се няма. (Ръкопляскания от депутатите на Обединените демократични сили.)\nВотът за гласуване на недоверие е отхвърлен.\nДавам думата на господин Панайот Ляков за обяснение на отрицателен вот.\n(Народният представител Панайот Ляков се ръкува с министър-председателя и го поздравява за отхвърления с гласуване вот на недоверие на правителството. Шум и реплики на недоволство от опозицията, провиквания.)\nЗАМЕСТНИК МИНИСТЪР-ПРЕДСЕДАТЕЛ АЛЕКСАН-ДЪР БОЖКОВ: Това са човешки отношения! Защо така реагирате?!\nПАНАЙОТ ЛЯКОВ (СДС): Странна реакция, но не е за първи път проявявана от БСП! (Шум и реплики в залата.)\nПАНАЙОТ ЛЯКОВ: Уважаеми господин председател, уважаеми господин министър-председател, уважаеми господа министри! (Провиквания от опозицията: "Картата! Сложи си картата!".)\nПРЕДСЕДАТЕЛ ЙОРДАН СОКОЛОВ: Сложете си картата и тогава започнете!\nПАНАЙОТ ЛЯКОВ: Вчера никой не каза истинската причина за вота на недоверие, защото доста хора, разхождайки се из промишлеността, според мен не правят разлика между текила и я бъркат с техника за текстила! (Весело оживление в залата.)\nТака че истинската причина е, че дойните крави, свещените крави, гигантските крави на промишлеността, от които опозицията дълго време боза, тя вече не може да приеме, че ще престанат да съществуват. Чист партиен интерес! (Шумни реплики на недоволство от опозицията.)\nПАНАЙОТ ЛЯКОВ: Аз подкрепих със своето: "Не!" правителството, гласувайки против вота, защото това правителство има и ясно, твърдо и последователно икономическо поведение. То каза: "Не на грабежите и далаверите!" (Шумна реакция на недоволство от блока на Демократичната левица .)\nТо каза: "Не на живота на заем!".\nТо каза: "Не на икономическите фалшификации и имитации!".\nБългарската тежка промишленост, гордостта на БСП, е генетично неконкурентоспособна. Тя трябва да се трансформира или ликвидира. И тази жестока истина това правителство я каза пред хората и защити тази истина. И за тази смелост то заслужава да бъде поздравено!\nАз бих препоръчал на това правителство, и бих му пожелал да пази принципа, който господин Костов обяви при номинирането му за министър-председател: ще пазя силата и доверието и ще ги използвам само за доброто на България! Само за това - за нищо лично и за нищо друго!\nИ, ако остане вярно на тези принципи, това правителство ще управлява и през следващия век!\nНа добър час, уважаеми господа! (Бурни ръкопляскания от мнозинството.)\nЗа втори отрицателен вот има думата госпожа Светлана Дянкова.\nСВЕТЛАНА ДЯНКОВА (СДС): Уважаеми господин председател, уважаеми госпожи и господа народни представители, уважаеми господин министър-председател, уважаеми господа министри!\nАз гласувах против искания от опозицията вот на недоверие, защото това правителството не се е провалило и няма да се провали; защото нашата политика няма да се провали; защото поведението на опозицията е национално безотговорно поведение; защото нито в понеделнишкия дебат, нито след това ние не чухме нито едно съществено предложение за това какво да промени това правителство в своята политика!\nГласувах против, защото за България няма връщане назад и ние много добре го знаем. И вие много добре го знаете! И вие ще трябва да го проумеете най-сетне! България не може да остане извън Европа само защото на вас така ви е по-удобно.\nГласувах против, защото е необходим хладен разум при оценката и действията към това, което ни заобикаля. Който има волята, го направи! Точно това правителство, подкрепено точно от този парламент взема хладнокръвни, взема разумни решения, защото това правителство работи по една програма последователно. То не се отказа по средата на пътя така, както много правителства досега започваха и се отказваха по средата на пътя и след това в България започваше хаоса; защото това правителство го чуха - чуха го и в НАТО, чуха го международните институции, чуха го европейските правителства! (Шумно неодобрение от блока на Демократичната левица.)\nТе чуват и уважават неговата позиция. Само нашата опозиция не чува това и не вижда това, което прави нашето правителство!\nЗащото на прага на новото хилядолетие, уважаеми дами и господа, ние не можем да си позволим да политиканстваме, а вие правихте това през цялото това време.\nЗащо още гласувах против? Защото не трябва да се съмняваме в това, че управляващите ще бъдат толкова по-силни, колкото е по-силна опозицията. Вие, за съжаление, сте слаба опозиция.\nСВЕТЛАНА ДЯНКОВА: България наистина има нужда от своите политици, от всички нас има нужда България! А не от политици, които да я употребяват. Затова гласувах против този ваш вот на недоверие. (Ръкопляскания от блока на Обединените демократични сили.)\nЗа трети отрицателен вот - господин Петко Илиев. (Излизането му на трибуната е съпроводено от ръкопляскания на опозицията.)\nПЕТКО ИЛИЕВ (СДС): Уважаеми господин председател, уважаеми господин министър-председател, господа министри, уважаеми колеги!\nАз гласувах против вота на недоверие на това правителство, защото това правителство още с встъпването си в длъжност и с програмата, която изложи пред парламента добре осъзнаваше в какво състояние поема управлението на България.\nВ поведението, в изказванията това правителство не даваше обещания и няма да има такива! Това правителство добре си дава сметка, че всичко с магическа пръчка няма да се извърши; че има и ще има много трудности, защото ако ние смятаме, че лесно ще се оправят нещата, значи комунистите не са рушили през тези 50 години, значи те са градили!\nНо това правителство с подкрепата на мнозинството в парламента добре знае, че за България има изход от това състояние и когато говорим за изход ми идва на ума, че пред 2500 години мъдрецът Конфуций каза: "Винаги има изход и този изход е винаги през отворена врата".\nКолеги, отворената врата за изхода на България от това тежко положение е в последователната, мъдра политика с държавническо мислене на сегашната власт! (Бурни ръкопляскания от мнозинството.)\nЗатова не правете опит да затваряте тази врата! Няма да ви разрешим! Благодаря ви. (Бурни продължителни ръкопляскания от мнозинството.)\nГЕОРГИ ПЪРВАНОВ (ДЛ): Уважаеми господин председател, господа министри, уважаеми дами и господа народни представители! Поздравявам колегите от дясно за това как добре са наизустили цитатите от министър-председателя.\nИ все пак, преди да направя своето изявление от името на парламентарната група, искам да кажа на господин Ляков, че  много точно налучка метафората. В това бяхте прав, господин Ляков - така, както се разправихте с кравите, с българското земеделие в 1992 г., така громите  и българската индустрия в момента. (Ръкопляскания от левицата.)\nВЕНЦЕСЛАВ ДИМИТРОВ (ОНС, от място): Той е ваш кадър, Първанов, ваш, от Комсомола.\nГЕОРГИ ПЪРВАНОВ: Проведеният дебат по вота на недоверие, уважаеми дами и господа, потвърди онова, което Демократичната левица констатира отдавна, а именно, че са изчерпани всички форми за диалог между  мнозинство и опозиция за въздействие върху политиката на правителството. От тази позиция политическият ефект от дебата по вота може да се търси в няколко посоки.\nТова се оказа един от малкото възможни начини да се привлече общественото и вниманието на мнозинството върху най-сериозните проблеми на икономическото и социалното развитие на страната. Въпреки стремежа на ораторите от  десницата да размият и деформират дебата,  тази цел може да се смята за постигната.\nНа второ място, да се потърсят онези закъснели, но безусловно необходими промени в концепцията, начина и темповете на провеждане не реформата. В това отношение, за съжаление, не можем да излезем с позитивни очаквания от вота. Очевидно е, че така ще я тикате, уважаеми дами и господа от дясно,  докато можете, докато удържите. Социалният управленски ефект ще бъде минимален. Но това не е заради опозицията, а въпреки нашите усилия да се направят разумни и своевременни промени.\nЩо се отнася до институциите, те за съжаление наистина са дестабилизирани. Този вот трябваше да покаже, че е пропиляно времето за минимални корекции, за козметични промени.\nТук му е времето и мястото да заявим: нужна е нова политика, но и нов екип, който да я реализира.\nПреди две години СДС стартира управлението си с една широка обществена и политическа подкрепа, изразена не само в солидното и хомогенно парламентарно мнозинство, но и в ясно изявената готовност на немалка част от населението да приеме крайните мерки и ограничения, разбира се, със съзнанието, че те са част от стратегията за изход от кризата и за успеха на реформата.\nДнес ситуацията в парламента е по-различна. Сравнете гласуванията по утвърждаването на този състав на кабинета в май 1997 г., по управленската ви програма малко след това и сега и този извод ще се потвърди безусловно.\nВ този смисъл спорът дали е закъснял или подранил този вот е лишен от политически смисъл. Внесен по-рано, той щеше да илюстрира радикалната опозиционност на една политическа сила. Към настоящия момент това искане не само регистрира предизвестената и мъчителна смърт на така нареченото реформаторско мнозинство,  но и материализира недоволството на значителна част от българското общество и в частност на консолидиращата се парламентарна опозиция.\nДнес можем да кажем, че сме изминали важен етап от преструктурирането на политическото пространство. Вярно е, че закъсняхме, защото можеше и трябваше да реагираме по-рано единно - подчертавам, единно - защото всяка една от партиите извън СДС е поставяла многократно тези въпроси, да реагираме на твърде напредналите процеси на съсипване на българската индустрия и, второ, закъсняхме, защото наистина динамиката на взаимодействието между опозиционните сили досега изоставаше от обществените очаквания.\nНе бива да се забравя, разбира се, че става дума за партии, които трябва да преодолеят немалки различия помежду си. Формирането на политическо единодействие между тези партии - социалистически, социалдемократически и либерални - няма да бъде леко, но може сега да се каже, че вече е необратим процес. В този процес се ражда и синтезът на новата  управленска стратегия, разбирана не като документ или като еднократен акт, а като ежедневна политика.\nВ предварителните публични дискусии и в хода на самия дебат чухме остарялото и изхабено обвинение, че българската левица е против реформата. Предлагам,  господа от дясно, да не разбивате отворени врати, ако развия метафората на господин Петко Илиев. Никой не храни илюзия, че е възможно връщане назад. В България няма основни политически сили, които са антиреформаторски настроени, няма широки антипазарни наслоения. Но разлика между левицата и десницата има и тя особено силно се проявява в условията на българския преход. Ние казваме: не може свободният пазар да решава всичко. Концепцията, която вие несръчно прилагате, се проваля дори и в страните с развита икономика. За държавите в преход тя е убийствена.\nДа, ние имаме дълбоки идейни различия, както отбеляза в речта си по искания вот министър-председателят. Но никой  извън СДС не идеологизира този дебат.\nЗа вас, господа управляващи, реформата остана една идеологема. Тя не се реализира в управленската  ви политика.  Вие избягахте от дебата по смисъла на реформата, по необратимото уредено и управленски осигурено движение по пътя на социалната пазарна икономика.\nСтруктурната реформа е ядрото на прехода към пазарна икономика. Тя е необходимо и задължително условие за трайността на финансовата стабилизация, за икономически растеж, за инвестиционното оживление и в крайна сметка за постигане на друго качество на живот на всички и на всеки.\nС подкрепата и съпричастността на всички политически сили управлението на СДС извървя по-лесния участък от пътя - финансовата стабилизация. Правителството пропусна благоприятното време за провеждането на структурните реформи, периода, когато имаше наистина широко обществено доверие и подкрепа, когато можеше да реализира тези необходими мерки. Пропилени бяха две години за радикални действия по отношение на губещите предприятия и за рационализиране на бюджетните сектори. По начина на провеждането й, както впрочем стана ясно и от дебата, структурната реформа не мобилизира свежи пари, не осигурява нови пазари и нови технологии, не постига качествено управление. Голямото очакване и нетърпение на хората вече премина в социална умора.\nДаваме ли си сметка, уважаеми дами и господа,  преди всичко се обръщам към управляващите, че навлизаме в най-тежкия период, в най-трудните година-две на нашата млада пазарна икономика? Ще се засилва кризата в инвестиционното и кредитното доверие по отношение на нашата страна. Ще продължи дистанцирането на сериозните и стратегическите чуждестранни инвеститори от нашата икономика. Фаталното закъснение на темповете и деформирането на структурната реформа ще доведе до концентриране на непопулярни мерки от страна на правителството през следващите месеци. Бизнесклиматът в нашата страна ще става все по-потискащ. Ролята на сенчестата икономика ще се запазва, а може би дори и ще се увеличава.\nС учудващо бодряшки тон вицепремиерът, а след него и министър-председателят на практика сложиха кръст върху почти всички отрасли на българската индустрия. Структурната реформа все така се отъждествява с ликвидацията и приватизацията, при това, реализирана върху нестабилна законова основа, на тъмно и на парче и очевидно, че броят на сделките ще нараства обратно пропорционално на приходите от този процес.\nПравителственото нехайство към тези проблеми създава реална заплаха за пробив в системата на валутния борд. Кабинетът показа, че не разполага с модел за действие за управление на кризисни процеси.\nПоследните вътрешни и балкански процеси и събития показаха, че  държавата трябва да се намесва по-активно, по-решително и да търси смекчаване на тежките икономически и социални последствия от кризата.\nНие споделяме безпокойството, изразено от специалисти, от различни политически кръгове, включително и от правителството, за икономическите последици от косовската криза. По този въпрос не бива да има различия и ние настояваме  да се излезе с единна позиция, адресирана до всички страни, донори и към международните финансови институти, за да окажат допълнително финансово съдействие за оздравяване на българската икономика.\nСега обаче трябва да кажем, че тежестите на кризата ще бъдат посрещнати и преодолени много по-трудно именно заради забавянето на структурната реформа, заради провала на икономическата политика на правителството. Това е основният извод от точния и обективния прочит на дневния ред на България, за който говори и министър-председателят. С тази икономика ще стоим дълго на резервната скамейка на Европа. Ако анализираме темповете на изпълнение на икономическите критерии на Европейския съюз, прогнозата, уви, ще бъде повече от песимистична. Образно казано, Европа не просто да спре на едно място, дори да тича срещу нас, ние трудно ще се изравним и ще направим нашата икономика конкурентоспособна на европейските ни партньори. (Шум в мнозинството, обаждания: "Времето изтече!")\nГЕОРГИ ПЪРВАНОВ: Едно от първите... Едно от първите... Завършвам, много сте нетърпеливи, уважаеми дами и господа. Едно от първите условия, за да стане това, е да се освободите както от компрадорския си манталитет, така и от избухванията на един неизживян, останал в миналото национализъм.\nПРЕДСЕДАТЕЛ ЙОРДАН СОКОЛОВ: Времето изтече, господин Първанов.\nГЕОРГИ ПЪРВАНОВ: И съвсем накрая, с едно изречение. Разгромявайки българската индустрия, правителството загуби битката и с безработицата и бедността. Тази ваша политика има разрушителен ефект върху регионалното развитие. Деиндустриализирахте цели крупни промишлени центрове.\nПРЕДСЕДАТЕЛ ЙОРДАН СОКОЛОВ: Времето изтече, господин Първанов, цяла минута вече проточихте.\nГЕОРГИ ПЪРВАНОВ: Видин, Плевен, Ямбол, Враца и много други, където положението е по-тежко, отколкото след бомбено-ракетни удари. (Шум в мнозинството.)\nКогато държавата се оттегля, се появяват вътрешни периферии, забравени от всички територии. А това наистина налага да подчертаем още веднъж, уважаеми дами и господа, на България е нужна нова политика, но и нов екип, който да я реализира. Благодаря за вниманието. (Ръкопляскания в лявата страна на залата.)\nОт името на парламентарна група има думата господин Димитър Луджев.\nДИМИТЪР ЛУДЖЕВ (ОНС, от място): Господин Савов вдига ръка.\nПРЕДСЕДАТЕЛ ЙОРДАН СОКОЛОВ: Господин Савов вдигна ръка след Вас.\nДИМИТЪР ЛУДЖЕВ (ОНС, от място): Той е по-възрастен, човекът.\nПРЕДСЕДАТЕЛ ЙОРДАН СОКОЛОВ: Има думата господин Савов.\nСТЕФАН САВОВ (НС): Уважаеми господин председател, уважаеми господин министър-председател, госпожи и господа министри, уважаеми колеги народни представители! Благодаря на господин Луджев, че ми отстъпи мястото.\nАз нямам кой знае какво да кажа, затова защото каквото трябваше да бъде казано, беше казано от нашата парламентарна група преди гласуването днес. Защото сега при гласуването каквото и да говорим, това вече е ненужно.\nНо аз искам да използвам правото си да кажа няколко думи във връзка с този вот. Нашата парламентарна група, извинявам се, че малко закъсняхме, беше за явно гласуване и то поименно. Защото този вот е не само за промишлената политика, той е нещо много повече. Той съвпада със събитията в Косово и има пряка връзка с тях. Който крие това нещо, значи просто не говори истината.\nЗатова нашата парламентарна група беше за явно гласуване и то поименно, защото, струва ми се, че в такива моменти всеки един народен представител тук, както в Народното събрание, така и пред обществото, трябва да поеме отговорността. Тази отговорност е тежка. Именно затова трябваше всеки народен представител да става и да казва, а не утре във вестниците да четем някъде кой какво бил казал. Защото друго е тук всеки един да излезе, да поеме своята отговорност пред Народното събрание и пред народа. Защото това са неща, които ми напомнят едно тежко минало, в което като че ли не бяха достатъчно ясни позициите на народните представители.\nАз имах възможността да го кажа в едно мое интервю, че кризата в Косово и сега този замазващ ход за индустриалната политика, защото за мен е замазващ ход, просто така нещичко все да правим, напомнят за онези много тежки години, когато Хитлер и Сталин си правеха... развяваха байрака, да го кажем, в Европа.\nАз смятам, че всеки един народен представител трябваше именно сега да излезе и да каже за какво е. А не сега да намираме някакви думи, думички, с които да се крием. Всеки един народен представител, според мен, трябваше да излезе и това да остане в аналите. Защото това беше много важно.\nТака че, просто със закъснение макар, казвам мнението на Народен съюз. Това мнение трябваше да бъде ясно изразено, защото иначе нещата просто не намират достатъчно, бих казал, публичност.\nТук, тук всеки един от нас да стане и да каже - защо съм и защо не съм. И да видим след това неговите избиратели как ще реагират, как ще реагират на неговото държане. Благодаря ви за вниманието. Нямам какво повече друго да кажа освен това, че в такива тежки моменти, в такива важни моменти за историята на България вотът трябва да бъде явен и поименен. И се чудя защо нашите опоненти, казвам "нашите опоненти", защото ние участваме активно в правителството, бяха за таен вот. Какво, да се скрият ли? Според мен - смешна работа! Благодаря ви за вниманието. Ръкопляскания в мнозинството.\nДИМИТЪР ЛУДЖЕВ (ОНС): Господин председател, господин министър-председател, господа министри, господа народни представители! Основната дума, която се чува днес, тези дни, е "отговорност".\nАз искам да изразя позицията на Парламентарната група на Обединението за национално спасение. И говоря само от името на Парламентарната група на Обединението за национално спасение. (Ръкопляскания в ОНС и в лявата страна на залата.) Ние внимателно четем дневния ред, господин министър-председател. Ние четем в дневния ред заплахата за мира на Балканите. Ние четем огромното предизвикателство, което има проблемът за бежанците. Ние прочитаме огромните проблеми, които поставя за икономиката и не само за икономиката на страната военният конфликт. Ние прочитаме необходимостта за концепция за националната сигурност. Ние прочитаме необходимостта от военна доктрина на България. Ние прочитаме необходимостта от интеграция на България в Европейския съюз и Атлантическата общност. Всичко това прочитаме.\nИ мисля, че тук много трудно някой би могъл да каже, че Обединението за национално спасение не е заемало конструктивна и националноотговорна политика по тези въпроси.\nОще по-трудно някой може да каже, че Движението за права и свободи, което е основна сила в Обединението за национално спасение, не е двигателят, идеологът, моторът за оня български модел, който спаси България от всички тези проблеми, пред които се изправиха околните нам страни. (Ръкопляскания в ОНС и в лявата част на залата.)\nНо ние четем в дневния ред на България една огромна заплаха, заплахата за социалния мир, заплахата срещу българската индустрия, за разпад на българската икономика, за погубване на българското селско стопанство, за това, че хиляди хора остават без работа, без хляб, без възможности в бъдещето. И ние носим отговорност за тяхната съдба.\nИскам да Ви напомня, господин министър-председател, че Вие нееднократно от тази трибуна сте заявявали: "Ние сме управляващото мнозинство, ние носим отговорността, вие сте опозиция и вие може само да давате своето мнение в парламентарните комисии." И това е формата на диалога.\nДобре, вие носите своята отговорност за вашето управление. Ние не искаме да споделяме отговорността за една политика, която не можем да подкрепяме.\nНие не можем да подкрепяме политика, която не е политика на реформи, а политика на ликвидация. (Ръкопляскания от опозицията.)\nГосподин министър-председател, искам да Ви припомня, че през септември миналата година Обединението за национално спасение гласува единодушно против приемането на тригодишното споразумение с Международния валутен фонд. Още тогава ние предупредихме, че така нареченият график, матрица и други подобни, първо, са неизпълними, и второ, са опасни за българската икономика. Шест месеца по-късно ние можем да констатираме само фактите от тази политика. И преди всичко фактите за бездействието на българското правителство. Защото фондът се занимава с макроикономически параметри, това го знаете, а ваша е отговорността, преди всичко ваша е отговорността за реалната икономика на България.\nКогато говорите, че някой искал да избяга от отговорността, да, извинявайте, ние искаме да носим отговорност, когато се строи, когато се съзидава, когато се спасява, когато се дава възможност. Аз просто се срамувам, аз се страхувам, когато някой се радва от тази трибуна, че се ликвидира, премахва, унищожава, реже. Това не е политика.\nДве години по-късно тук ни се заявява, че правителството започвало да действа. А за тези две години можеха да се направят много неща. Ние бяхме срещу антипазарната политика на Виденов. Ние знаем какво причини антипазарното поведение на Виденов. Ние знаем какво причини изолацията ала Виденов. Но същото нещо - същата данъчна политика, същата политика на изолация, същата политика на ликвидация продължава и сега. И ние не можем да дадем нашия вот на доверие на това правителство, защото това означава да загубим доверието на стотиците хиляди работници, служители, специалисти, селскостопански работници. (Силен шум и реплики от мнозинството.) Това означава да загубим доверието на тютюнопроизводителите, които в момента получават приблизително един долар средна цена на килограм и ще трябва да живеят с 600-700 долара цяла година. И това е най-груба сметка. Ние не можем да загубим доверието на всички тези хора, на младите хора, на които вие обещавахте бъдеще. Не можем да загубим доверието на пенсионерите, които живеят в мизерия. Не можем да загубим доверието на всички тези, които искат да чуят каква ще бъде съдбата на България, на българските собственици, на българския капитал, ще има ли национална държава или няма да има национална държава.\nВие искате просто да затриете България като национална държава. (Ръкопляскания от БСП.) И ние ще направим всичко възможно да спрем този процес и да направим така, че България да остане, да съществува и да я бъде като просперираща, като силна държава в границите на Европейския съюз. Благодаря. (Ръкопляскания от опозицията.)\nПРЕДСЕДАТЕЛ ЙОРДАН СОКОЛОВ: Благодаря на господин Луджев.\nАЛЕКСАНДЪР ТОМОВ (ЕЛ): Уважаеми господин председателю, уважаеми господин министър-председателю, уважаеми госпожи и господа народни представители, господа министри! Този вот можеше да бъде и по-рано, но той не можеше да бъде по-късно. Защото, ако този вот се беше състоял след 20 или 30 дни, вие щяхте да кажете, че всичко това, до което доведохте икономиката, е плод на Косово. А то не е така. Беше важно точно тези дни да се каже какво има дотук и какво започва оттук.\nДве години никой не ви закачаше. Вие имахте време да направите много неща и да покажете резултати. (Силен шум и реплики от мнозинството.) Ако имахте среден политически морал, трябваше да си направите най-малко една самокритична оценка на тези неща, които сами обещахте на народа, а не изпълнихте. Вие не направихте това нещо и някой трябваше да ви го каже. Ние не можеше да отлагаме повече този вот не защото не знаехме какво ще стане, а защото в момента има предприятия, които могат да бъдат спасени. И те ще бъдат спасени вероятно, само че не ако вие ги управлявате. Защото има опасност от действително блокиране на основни механизми на валутния борд. Вие казвате, че няма така опасност. Животът ще покаже кой е прав.\nНие твърдим, че ако се запази сегашният модел и сегашните тенденции или ще трябва да се затягат още повече коланите, или на вас просто парите от бюджета няма да ви стигнат. Едно от двете. Докажете нещо трето и тогава аз от тази трибуна ще ви кажа, че не сме били прави. Само че всичко говори за обратното. Ако ние бяхме отложили този вот, вие нямаше да имате поне в тази зала коректив. А той вече се налага и то остро се налага. Защото ние чуваме от тази трибуна само високомерие и самохвалство.\nТрябва да ви кажа, че и най-успешните правителства в света винаги оставят едни пет процента самокритика, винаги казват, че има нещо неизпълнено. Забелязахте ли по време на дебата поне една дума на самокритичност?\nРЕПЛИКИ ОТ МНОЗИНСТВОТО: Да!\nАЛЕКСАНДЪР ТОМОВ: Аз трябва да ви кажа, че дълбоко се разминавате с това, което говорят хората. Днес вие не го усещате. Но не само обикновените хора, чиито заплати са 180 марки и пенсии - 50-60 марки, а хората, които са в реалния живот, в реалния бизнес, в реалното производство. Човешкото недоволство нараства и ако ние не бяхме направили този вот, нямаше да има отзвук на тези хора тук, в тази зала. Така че този вот не можеше да бъде отлаган.\nВторото, с което този вот беше полезен, това е, че за първи път ясно и отчетливо в тази зала прозвучаха аргументи от много парламентарни партии за това, че генералната ви, общата ви линия на поведение в икономиката е погрешна. Вие твърдите, че по-хубава от нея няма и че алтернатива няма. Това означава, че няма нищо друго освен вас. Това също не е вярно. Трябва да ви кажа, че ако грешката на Виденов беше, че той поддържаше производства с измислени пари и взриви банките, вашата грешка е, че отивате в другата противоположност - от една умерена инфлация, както я заложихте добре миналата година, вие стигнахте до дефлация и съсипахте десетки и стотици производства поради погрешната ви макроикономическа политика. Тази дефлация е най-големият показател за това, че вие оплескахте големите макроикономически показатели. Една дума нямаше за това как се е получило от едната крайност - в другата, от едни показатели - в други.\nОще нещо. Вие вървите към ликвидация, но не само на предприятия, които са безнадеждни. Има и такива предприятия. И абсолютно нечестно и демагогски е да твърдите, че ние сме против почистване на икономиката. Ние сме за това. Но ние не можем да допуснем предприятия, които имат пазарни позиции, ясни пазарни позиции, които са технологично добри... Ще дам пример от тези дни. Това е Варненската корабостроителница, господин Божков, която Вие поехте. Два пъти сменяхте ръководството й и накрая стигнахте дотук. Тази корабостроителница беше заварена в положение, за което директорите, които Вие назначихте, казваха, че това ще бъде едно от най-добрите предприятия. Техните интервюта са още живи.\nМИНИСТЪР-ПРЕДСЕДАТЕЛ ИВАН КОСТОВ: С 60 млн. долара загуби!\nАЛЕКСАНДЪР ТОМОВ: Ще отговоря. Защото тезата на господин Божков е, и това е може би най-крещящото, което показа този вот, че три четвърти от икономиката, той изреди серия от отрасли и производства, големи, не са рентабилни. Защото те не печелели. Ами, господин Божков, при Вас не може да се печели. Това е проблемът. (Ръкопляскания от БСП.) Общите неща, които залагате в икономиката, не позволяват да се печели.\nНие знаем, че голяма част от икономиката ни не е на нивото на "Даймлер-крайслер" или на "Тисен". Разбира се, че не. Но това не означава, че тя няма бъдеще. А вие сте заложили във вашите проекти за ликвидация много повече, отколкото самата икономика може да понесе и това, което вие очаквате като бъдещи бюджетни приходи. Ние наблюдаваме в какво положение са основните звена. И вие не отчитате още нещо. Аз коментирам тук изказването на вицепремиера. Това е важното обстоятелство, дами и господа, че вие не отчитате какво става по ешалоните. Когато съсипете едно предприятие и го ликвидирате, какво става с тези малки десетки и стотици зад него. И точно тук ще бъде големият проблем. Точно тук вие ще се натъкнете на най-голямата мина. И ние ви предупреждаваме честно и почтено.\nДо днес имаше отделни виновници. След изказването вече е ясно, че правителството си поема солидарна отговорност за положението. Вече не може в тази страна да се говори, че има отделни министри, чиято работа не върви. Не може да се говори вече, че има отделни заместник-министри, които са се провалили. Правителството с позицията по този вот пое, че всичко си е негово общо дело, че негова си е цялата отговорност и то ще си я понесе.\nЧрез този вот ние дадохме възможност да се намери начин за една по-умерена политика, да се направят самокритични изводи. Вие не поехте подадената ръка. Вие поискахте да се каже, че опозицията за нищо не струва и че вие сте идеалните и единствените.\nОще нещо. Тези дни вие показахте, че слушате само себе си и не искате да чуете никакъв глас. В над 10 изказвания - от министър-председателя до отделни министри - вие заявихте: нямаше никакви предложения, нищо ново не се каза!\nАз се постарах и с моите помощници извадих над 70 конкретни предложения и ще ви прочета от тях 10. Само 5 от тях са достатъчни да се каже, че това е нова политика. Но нека да бъдат и 10, нека да са и 20. Вие излъгахте за това, че няма други предложения, защото вие не желаете дебат, вие не можете да направите диалог, вие просто искате да има едномерна конфронтация. Щом е опозиция, щом е враг, той трябва да се бие! И точно тук ви е голямата политическа грешка.\nЕто тези кратки предложения, казвам ги само за глухите в тази зала, за тези, които не ги чуват, и за тези, които въобще не ги разбират, понеже преди малко чух тук крупни икономически капацитети, които се изказаха по фундаменталния въпрос за макроикономиката.\nПърво, съкратете администрацията - тя ви е раздута и прекалено голяма; второ, намалете властта й, като я извадите от всички възможни властови позиции, освен това да бъде съветник и помощник на министрите, не трябва да взема толкова решения; трето, създайте свободни икономически зони, защото те ще стимулират чуждите инвестиции; четвърто, намалете и диференцирайте данъците; пето, подобрете условията за чужди инвестиции, защото са по-малко конкурентоспособни отколкото на съседните страни; шесто, разширете възможностите за кредитиране от страна на банките; седмо, направете нова програма за оздравяване на предприятия, които сега не са в група "А" и група "Б", а които вече са много зле; осмо, минимално почасово заплащане...\nИ всичко това, да не продължавам, ние гарантираме и заявяваме, че може да се постигне при запазване на финансовата стабилност. (Викове и реплики в мнозинството.)\nАЛЕКСАНДЪР ТОМОВ: Госпожо Дянкова, господин Димитров, вие сте известни наистина като крупни икономисти. Аз ви заявявам следното: това нещо е основата на програма, която е достатъчно мощна и голяма.\nНовото чрез този вот е, че оттук започва и още нещо - опозицията стана такава, каквато я видяхте днес не защото тя е еднаква, заблуждавате се! Само в тоталитарни и авторитарни партии като при вас няма различия. Тази опозиция е началото на мощно друго национално движение (смях и викове в мнозинството),  защото то се налага да стане. Това движение ще бъде от различни съставки, ще има и либерали, и ще има и социалдемократи (смях в мнозинството), ще има и социалисти. Това е движение, в което ще има и много повече. Защото това се налага поради вашата високомерна политика. Няма какво друго да се прави!\nЗа разлика от господин Първанов аз ще кажа: исторически имаше закономерност да се появи реформаторско мнозинство. Но на вас, дами и господа, не ви трябва никой! На вас ви трябва само за да употребите някого. И затова вие ще оставате все по-самотни в тази политика.\nАЛЕКСАНДЪР ТОМОВ: Все по-самотни, защото просто вие не обичате хората около вас, вие обичате само себе си. (Шум и викове в мнозинството "Комунист!").\nЗавършвам с това: този вот е начало на една нова политика, на нов политически модел в името на България. (Ръкопляскания в опозицията.)\nПРЕДСЕДАТЕЛ ЙОРДАН СОКОЛОВ:  Благодаря на господин Томов.\nЗа процедура има думата господин Стефан Савов.\nСТЕФАН САВОВ (НС): Уважаеми господин председател, уважаеми колеги! Вземам думата по един процедурен въпрос. Аз бих искал да знам днес кои имат думата - представителите на парламентарни групи ли? Доколкото разбрах, така е. В такъв случай, господин председател, питам господин Луджев представител ли е на ОНС? Защото, господин Луджев, Вие бяхте дълго време и представител на СДС.\nДИМИТЪР ЛУДЖЕВ (ОНС, от място): Когато Вас Ви нямаше, господин Савов.\nСТЕФАН САВОВ: Имаше ме. Ако ще си разменяме реплики, когато Вие бяхте председател на Комсомола, аз бях вече по лагери. Но това не е важно.\nВЕНЦЕСЛАВ ДИМИТРОВ (ОНС, от място): И Йордан Соколов, дето седи зад теб, беше в Комсомола.\nСТЕФАН САВОВ: Аз бих искал отговор действително ли господин Луджев говори от името на ОНС? Защото тук не му ръкопляскаха доста от народните представители от ОНС. Не Вие, господин Димитров, а най-силната партия, въобще единствената партия в ОНС и това е действително Движението за права и свободи. Нека това да го разберем - това ли е позицията на ОНС?\nНе искам да говоря за господин Томов, защото не искам да повтарям това, което казах в петък. А то беше съвсем ясно: господин Томов не е представител на Евролевицата за мен, а е представител на комунистите. Такъв, какъвто си беше. (Ръкопляскания в мнозинството.)\nИма думата за процедура господин Ганчев.\nЖОРЖ ГАНЧЕВ (независим): Господин председател, рядко съм искал процедура от тази трибуна. Аз се възмущавам от подобно изявление на дълбоко уважавания от мен господин Савов. Само Ви казвам едно: всяко тяло тук, което е избрано от българския народ трябва да има думата и тя да се слуша. И да се слуша с внимание и с уважение. Тъй като аз дълбоко Ви уважавам и съм регистрирал това хиляди пъти!\nИ, второ, когато на нашата партия 270 000 избиратели са дали гласа си и са ни изпратили тук, Вие две години не ни давате думата, а в момента ми говорите кой има право на думата. Аз ви казвам, господа, ние не гласувахме днес по един...\nЖОРЖ ГАНЧЕВ: Процедурата ми е такава. Нашата липса на глас е заради възмущението ни да се иска вот в този исторически момент на катастрофа на Балканите.  И оттук нататък аз ви питам защо не давате думата на Българския бизнесблок и на нашите народни представители две години поред, господине, в такъв важен ден като днешния? Благодаря.\nПРЕДСЕДАТЕЛ ЙОРДАН СОКОЛОВ: Сега ще Ви обясня: защото Българският бизнесблок няма парламентарна група.\nИма думата от името на парламентарна група госпожица Екатерина Михайлова.\nЕКАТЕРИНА МИХАЙЛОВА (СДС): Уважаеми господин председател, уважаеми господин министър-председател, господа министри! (Шум и реплики в залата.)\nЕКАТЕРИНА МИХАЙЛОВА: Уважаеми госпожи и господа народни представители, наистина в последните няколко седмици като че ли поведението на народните представители в Народното събрание е подложено на едно сериозно изпитание. Именно, защото страната ни е в изпитание. И като че ли точно в тези дни и седмици започна да си проличава кой е влязъл в Народното събрание, за да се занимава с партизанлък, с политизиране или може да прояви държавническо поведение. Защото хората в момента очакват от всички нас, независимо от това какъв цвят, коя политическа сила представляваме, очакват от нас държавническо поведение. За съжаление,  в последните няколко седмици това, което се разиграва в парламента, не всеки път е израз на държавническо поведение, даже и днес в някои изявления.\nПреди малко чух в изявленията на представители на различните парламентарни групи тежки обвинения към правителството и към мнозинството. На няколко път се повториха едни и същи фрази - нужна е нова политика и нов екип; нужна е алтернатива.\nИмам няколко въпроса. Задавах ги няколко пъти към представители на опозицията. Когато казвате "нов екип", "нова алтернатива" и "нова политика", как искате да получите това, защото вие давате заявка - с избори ли, господа от опозицията? Искате ли да застанете в този момент пред българския народ и да поискате неговия вот на доверие?\nРЕПЛИКИ ОТ ОПОЗИЦИЯТА: Да, да.\nЕКАТЕРИНА МИХАЙЛОВА: Имате ли куража и смелостта, имате ли програмата, с която да застанете?\nРЕПЛИКИ ОТ ОПОЗИЦИЯТА: Да, да!\nЕКАТЕРИНА МИХАЙЛОВА: Това, което демонстрирате в последните няколко седмици, което в никакъв случай не е спонтанно, защото доколкото разбирам, дори е обсъждано на висши партийни форуми. Политиката, която демонстрирате, публичната политика в Народното събрание, е заяждане с процедурки, предизвикване на скандали, създаване на впечатлението, че нещо прави опозицията. Поне от една част от опозицията поведението в последно време е такова. И това е ваше партийно решение и го прилагате в тоя вид. (Ръкопляскания от СДС.)\nМоят въпрос към останалата част на опозицията, защото днес от господин Първанов беше казано, че опозицията е консолидирана. Всъщност това, което вие днес заявихте, и вота, който поискахте, не беше за нищо друго, а за да създадете впечатлението, че сте се обединили и с това завършихте днес вота - с тези заявки. Моят въпрос е: това ли е типът политика, който предлагате?\nТАТЯНА ДОНЧЕВА (ДЛ, от място): На кого го задаваш?\nЕКАТЕРИНА МИХАЙЛОВА: Това ли е типът - безкрайните скандали, които се вихрят от представители на левицата? По този начин ли ще се обединявате? Това ли е типът политика, която предлагате?\nТАТЯНА ДОНЧЕВА (ДЛ, от място): Това е наша грижа, а не твоя.\nПРЕДСЕДАТЕЛ ЙОРДАН СОКОЛОВ: Моля за тишина, госпожа Дончева!\nЕКАТЕРИНА МИХАЙЛОВА: Това ли е алтернативата? По този начин ли ще управлявате България? И можете ли по този начин да застанете пред хората? (Реплики от ДЛ.)\nПростички въпроси са. Може би не са въпроси от сферата на макроикономиката, защото аз не съм толкова голям макроикономист като господин Томов. (Ръкопляскания от СДС.) Не съм и мисля, че не е необходимо всеки един от народните представители да бъде макроикономист. Важното е да бъде почтен човек. Важното е да знае каква политика ще се прави. Важното е да знае, че и в трудните моменти трябва да отстоява позицията си.\nЗащото, уважаеми дами и господа от опозицията,  вие поискахте този вот на недоверие и днес в изказванията го казахте съвсем ясно. Вие го поискахте, за да избягате в трудните дни. Наистина в трудните дни, които предстоят на България. Затова, защото идват местни избори. Истината е много простичка и много ясна, и трябва да бъде казана на ясен глас, колкото и да е неприятно.\nВсъщност господин Първанов ни попита нас и аз ще му отговоря. Да, господин Първанов, знаем колко трудни дни предстоят. Знаем!  Знаем, че оттук нататък предстоят трудни дни, именно защото трябва да се направят най-непопулярните стъпки в структурната реформа. (Реплики от ДЛ.) Само че ние не бягаме от отговорност. Вие го направихте. Преди две години вие избягахте от отговорността да извършите реформите в България. Ние няма да избягаме. (Бурни ръкопляскания от СДС.) Ние ще поемем трудностите и ще изведем България, колкото и да е трудно, просто защото не сме хора, които бягат в трудния момент, а си вършат работата. (Бурни ръкопляскания от СДС.)\nМИНИСТЪР-ПРЕДСЕДАТЕЛ ИВАН КОСТОВ: Благодаря Ви, господин председателю. Уважаеми дами и господа народни представители, уважаеми колеги! Първо, искам да благодаря на мнозинството в Народното събрание - на Парламентарната група на Съюза на демократичните сили, на Парламентарната група на Народен съюз, на Демократическата партия и на БЗНС "Народен съюз", за доверието,  което получихме. Искам да поздравя независимите депутати за достойната гражданска позиция, която заеха,  неподкрепяйки този политически театър, който се разигра тези дни в Народното събрание.(Ръкопляскания от мнозинството.)\nСлед този вот правителството излиза по-силно и уверено в това, което прави. Ние знаем какво означава доверието, което получаваме отново. Разбира се, знаем, че има грешки. Разбира се, знаем, че има слабости. Разбира се, знаем, че има забавяне на темпото на реформата в отделни направления. Но това в никакъв случай не е основание да се съгласим с това, което искаха тук парламентарните групи на Българската социалистическа партия, на Евролевицата и на ОНС.\nЗащо? Защото говорителите на парламентарните групи ясно казаха каква е причината да искат вота на недоверие. Господин Първанов иска обединена левица и е готов да направи всичко, за да я обедини. Аз след малко ще кажа  и какво между другото постигна той при гласуването на този вот. Господин Луджев откровено призна,  че ОНС се е уплашило от предстоящите трудности и заради това не може да продължи да крачи редом с мнозинството тогава, когато предстоят наистина трудни реформи. (Възгласи от опозицията: "Е-е-е!". Ръкопляскания от СДС.)\nЧухме отново същото мечтано обединение на левите сили и от господин Александър Томов. Аз, между другото, не знам колко всички сили тук са леви в това обединение, не знам в каква степен всички претендират да са леви сили, но това е друг въпрос. Аз обаче си мисля, че това е твърде скъпа цена и твърде рискована игра да се играе по този начин с Народното събрание, да се отклонява правителството в продължение на дни, да се готви за вотове на недоверие,  за да обслужи или страха на ОНС, или идеята за обединение на опозицията. Това беше наистина не много умен ход на опозицията.\nСега искам да кажа обаче чий е успехът. Успехът е на господин Георги Първанов Защо?  Защото с този вот на недоверие господин Георги Първанов успя да затвори кръга и да преведе Българската социалистическа партия до този вот, без да признае краха на собствената си икономическа политика. (Неодобрителни реплики от ДЛ.)  Много отдавна българското общество чака, първо, оценката на Българската социалистическа партия защо те избягаха отговорност и защо се провалиха. (Ръкопляскания от СДС.)\nИмаше един период в българското общество, когато и ОНС, и ДПС, и Евролевицата също настояваха да чуят защо са се провалили. Днес обаче, без да чуят този отговор, те тръгнаха и застанаха редом с Българската социалистическа партия, за да замажат провала на Българската социалистическа партия. (Бурни ръкопляскания  и възгласи от мнозинството.)\nВсъщност, господин Томов, господин Доган, вас ви употребиха в тази зала днес. Благодаря. (Бурни ръкопляскания и възгласи от мнозинството: "Браво! Браво! Браво".)\nСледващото заседание на Народното събрание е утре от 9,00 ч.  сутринта.


Медитация Нарастваща луна в Скорпион - Мълчана вода\nПериодът е подходящ за набиране на сила, допълване, развитие, подобряване чрез добавяне, разширяване, разгръщане, реализиране.\nНарастващата луна в Скорпион е време за трансформации, за дълбоко свързване с неосъзнати, но мощни аспекти на личността ни; подпомага кардиналната промяна на нашите мисловни конструкти, изчиства ненужното на всички нива, възстановява и опрощава. Предоставя достъп до скритите ни ресурси, дарява и засилва качества като сила, проникновение, самодисциплина, устойчивост, отстояване на себе си, наблюдателност, проницателност и фокусираност. Може да работите с личната си сила конструктивно и целенасочено. Интуицията е перфектен инструмент за това.\nПериодът е удачен за желани трансформации в емоционален и духовен план, за преодоляване на кризите и разбиране и управляване на разрушителните импулси на личността.\nЕнергията при нарастваща луна в Скорпион има склонност да се насочва в дълбочина. Може да доведе до внезапни проникновения и очистване, но също и до разтърсващи истини.\nСега е моментът за освобождаване от ревност, скрити разрушителни склонности, вътрешно напрежение, чувство на вина, преекспонация на преживявания от миналото. Това може да стане чрез внезапни озарения, катарзис и очистване. Душата е предизвикана да се срещне със своите табута. По различни начинини можем да осъзнаем или преживеем екзистенцията на началото и края – цикличността на тази реалност.\nНарастващата луна в Скорпион може да спомогне също свързването ни с и разбирането на нашите най-значими партньори – както на духовно, така и на сексуално ниво. Дава различни и понякога неочаквани инструменти за работа с дълбоки емоционални и всепоглъщащи връзки, сексуалното ни изразяване и приемане, както и управление на вътрешните ни кризи и саморазрушителни импулси.\nМедитацията е с цел дълбоко навлизане в себе си, фокусиране, осъзнаване, обновяване, приемане.\nМедитацията ще продължи около час ефективно време, плюс време за споделяне.


Spisanie.to 17 Октомври 2011 393 видяна\nНякои от нас имат професии, които са свързани с контакт с вода, която сериозно може да навреди на здравето на кожата по ръцете, дори правейки я по-податлива на екземи.\nЖени, работещи в козметични и фризьорски салони, медицински сестри, пекари, работници по покривите, градинари и въобще всички, които работят с ръцете си в агресивна среда могат да използват следващите съвети, за да избегнат проблемите:\nВършете от време на време и други задачи, които не изискват да си мокрите ръцете.\nНосете ръкавици с подходяща защита, но ги сваляйте за малко на всеки два часа. Ако изпотявате ръкавиците ги сменяйте, защото влагата предизвиква раздразнение на кожата.\nСлагайте плътна памучна ръкавица под работната или такива с памучна подплата.\nПоддържайте кожата добре. Използвайте кремове за ръце, които потискат потенето преди да сложите ръкавици.\nМажете ръцете с кремове съдържащи глицерин след работа.\nХладката вода е най-добра за измиване на ръцете.\nИзползвайте алкални почистващи гелове вместо сапуни и каши.\nУверете се, че зоните между пръстите ви са чисти и сухи.\nпредпазни средства за ръце\nпрофесии увреждащи ръцете\nпроблеми с кожата на ръцете\nпредпазване на ръцете в агресивна среда


Looper: Убиец във времето Blu-ray/Блу-рей без БГ субтитри в Blu-Ray филми в гр. София - ID23422189 — Bazar.bg\nКниги, канцеларски материали, 108 258 Колекционерски, 101 403 Спортни стоки, 35 193 Оръжия, лов и риболов, 16 776 Музика, 12 851 Музикални инструменти, 5 298 Електронни цигари и наргилета, 4 453 Виж всички Къмпинг оборудване, 3 503 Забавни игри, 1 890 Билети и Събития, 57 Храна, добавки и напитки, 0\nДруги жанрове, 913 Анимации, 210 Български филми, 65 Ужаси, 57 Приключенски, 55 Комедии, 37 DVD филми, 15 Виж всички Екшън, 0\nLooper: Убиец във времето Blu-ray/Блу-рей без БГ субтитри\nгр. София, Център Публикувана/обновена на 13 октомври в 00:25 ч.\nБлу-рей филмът е в идеално състояние. Английско издание и няма БГ субтитри. Не е излизал в България.\nБлу Рей Филми гр. София, Център 19 октомври 18 лв\nThe Americans The Complete First Season BLURAY Американците Сезон 1 гр. София 26 септември 16 лв\nБлу Рей (Blu Ray) Пътят на промените (Revolutionary Road) c БГ субтитри. Изчерпан по магазините гр. София, Люлин 2 16 октомври 18 лв\nБлу Рей (Blu Ray) Агент и 1/2 (Central Intelligence) с БГ субтитри гр. София, Люлин 2 01 октомври 18 лв\nБлу Рей (Blu Ray) Пан (Pan) с БГ субтитри. Не е издаван в България гр. София, Люлин 2 30 септември 18 лв\nBlu-ray 3D филми гр. Шумен 25 септември 16 лв\nБлу Рей (Blu Ray) Отряд самоубийци (Suicide Squad) 2 диска с БГ субтитри гр. София, Люлин 2 15 октомври 18 лв\nBluRay филм - Faster гр. Севлиево, Габрово 29 август 16 лв\nПродавам СМЪРФОВЕТЕ 3D + Blu Ray - чисто нов 18 лв гр. София, Драгалевци 10 септември 18 лв\nМастилено сърце (Blu-Ray) гр. Велико Търново 28 септември 18 лв\nТагове: looper looper убиец looper убиец във времето looper убиец във времето бг субс looper убиец във времето субтитри looper убиец във времето download looper убиец във времето online looper bg sub looper download looper imdb\nLooper: Убиец във времето Blu-ray/Блу-рей без БГ субтитри 18 лв